༄། །དཔལ་རྡོ་རྗེ་དབྱིངས་ཀྱི་དཀྱིལ་འཁོར་གྱི་བཀྲ་ཤིས་ཀྱི་ཚིགས་སུ་བཅད་པ་དགེ་ལེགས་སྙེ་མ་ཞེས་བྱ་བ་བཞུགས་སོ།། ༈ །དཔལ་རྡོ་རྗེ་དབྱིངས་ཀྱི་དཀྱིལ་འཁོར་གྱི་བཀྲ་ཤིས་ཀྱི་ཚིགས་སུ་བཅད་པ་དགེ་ལེགས་སྙེ་མ་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །བརྟན་གཡོ་ཀུན་ཁྱབ་སྟོང་ཉིད་ཆོས་ཀྱི་དབྱིངས། །དམིགས་མེད་སྙིང་རྗེའི་རོས་གང་བདེ་བ་ཆེ། །འཁོར་ལོའི་དབང་ཕྱུག་དཔལ་ལྡན་རྡོར་སེམས་ཀྱི། །བཀྲ་ཤིས་དེས་ནི་དེང་འདིར་བདེ་ལེགས་ཤོག །ཉོན་མོངས་གནས་གྱུར་ཕུང་པོ་རྣམ་དག་ཅིང་། །ཡེ་ཤེས་ཆེན་པོའི་རང་བཞིན་བཅོམ་ལྡན་འདས། །རྣམ་སྣང་ལ་སོགས་ཕྱོགས་ཀྱི་རྒྱལ་བ་བཞིའི། །བཀྲ་ཤིས་དེས་ནི་དེང་འདིར་བདེ་ལེགས་ཤོག །ས་ཆུ་མེ་རླུང་འབྱུང་བཞི་རྣམ་དག་ཅིང་། །བྱམས་སོགས་ཚད་མེད་བཞི་ཡི་ངོ་བོ་ཉིད། །སྤྱན་མ་ལ་སོགས་རིགས་ཀྱི་ཡུམ་བཞི་ཡི། །བཀྲ་ཤིས་དེས་ནི༴ །སོ་སོ་ཡང་དག་རིགས་བཞི་རྣམ་དག་ཅིང་། །ཟག་མེད་བདེ་བ་ཆེན་པོའི་མཛོད་འཛིན་པ། །རྡོ་རྗེ་དྲག་མོ་ལ་སོགས་ཕྱོགས་མ་བཞིའི། །བཀྲ་ཤིས་དེས་ནི༴ །སྦྱིན་དང་སྙན་སྨྲ་དོན་སྤྱོད་ལ་སོགས་པ། །བསྡུ་བའི་དངོས་པོ་བཞི་ཡི་ངོ་བོ་ཉིད། །རྡོ་རྗེ་གནོད་སྦྱིན་ལ་སོགས་མཚམས་མ་བཞིའི། །བཀྲ་ཤིས་དེས་ནི༴ །མིག་སོགས་ནང་གི་སྐྱེ་མཆེད་རྣམ་དག་ཅིང་། །ཚིགས་དང་ཉོན་མོངས་ཅན་ཡིད་རྣམ་སྦྱོང་བ། །བྱམས་པ་ལ་སོགས་བྱང་སེམས་བརྒྱད་པོ་ཡི། །བཀྲ་ཤིས་དེས་ནི༴ །སྦྱིན་དང་ཚུལ་ཁྲིམས་བཟོད་བརྩོན་བསམ་གཏན་དང་། །ཤེས་རབ་ཐབས་དང་སྨོན་ལམ་རྣམ་དག་པའི། །གླིང་བུ་མ་སོགས་ལྷ་མོ་བརྒྱད་རྣམས་ཀྱི། །བཀྲ་ཤིས་དེས་ནི༴ །ཕུང་པོ་ལ་སོགས་བདུད་བཞི་རྣམས་འཇོམས་ཤིང་། །དད་བརྩོན་དྲན་དང་ཏིང་འཛིན་རྣམ་དག་པ། །ལྕགས་ཀྱུ་མ་སོགས་སྒོ་སྲུང་ཆེན་མོ་བཞིའི། །བཀྲ་ཤིས་དེས་ནི༴ །མ་དག་ཕུང་ཁམས་སྐྱེ་མཆེད་རྣམ་སྦྱོང་ཞིང་། །བྱང་ཆུབ་ཕྱོགས་ཆོས་སོ་བདུན་ངོ་བོ་ཉིད། །བདེ་གཤེགས་བཞུགས་གནས་གཞལ་མེད་ཁང་ཆེན་གྱི། །བཀྲ་ཤིས་དེས་ནི༴ །བསྟོད་སྨད་ལ་སོགས་ཆོས་བརྒྱད་རྣམ་དག་ཅིང་། །ཆོས་ཀུན་གདོད་ནས་སྟོང་པར་རྟོགས་བྱེད་པ། །སྒྱུ་མའི་དཔེ་བརྒྱད་རང་བཞིན་དུར་ཁྲོད་ཀྱི། །བཀྲ་ཤིས་དེས་ནི༴ །བགེགས་དང་བར་ཆད་མི་མཐུན་ཕྱོགས་འཇོམས་ཤིང་། །ལུས་ངག་ཡིད་གསུམ་རྡོ་རྗེའི་ངོ་བོ་ཉིད། །རྡོ་རྗེའི་ས་གཞི་རྭ་གུར་ལ་སོགས་པའི། །བཀྲ་ཤིས་དེས་ནི་དེང་འདིར་བདེ་ལེགས་ཤོག །བཀྲ་ཤིས་ཀྱི་ཚིགས་སུ་བཅད་པ་དགེ་ལེགས་སྙེ་མ་ཞེས་བྱ་བ་འདི་ཡང་། ཤཱཀྱའི་དགེ་སློང་ཀུན་དགའ་བཟང་པོས་དཔལ་ས་སྐྱའི་ཆོས་གྲྭར་སྦྱར་བའོ། །ཨི་དཾ་ཤཱ་ས་ནཤྩ་སརྦ་ས་ཏྭ་ཧི་ཏོ་བྷ་ཝནྟུ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།